Дөйөм ҡабул ителгән ҡараш буйынса, суфыйсылыҡ һүҙе ғәрәп суф («йөн») һүҙенән килеп сыҡҡан. Мосолман тикшеренеүселәре һәм тарихсылары шартлы рәүештә суфыйсылыҡ тарихын өс осорға бүлә: аскетлыҡ осоро (зуһд), суфыйсылыҡ осоро (тәсәввуф) һәм суфый туғанлығы осоро (тәриҡәт). XII—XIII быуаттарҙа мосолман йәмғиәтенең төрлө страттары араһында суфыйсылыҡ идеяларының киң таралыуына бәйле, суфый тәғлимәтенең спекулятив-эзотерик яғы барлыҡҡа килә. Ул тәү сиратта, белемле мосолмандарҙы ныҡ ҡыҙыҡһындыра. Әлеге ваҡытта суфыйсылыҡ ислам дәүләттәре тормошонда мөһим сәйәси һәм дини роль уйнауын дауам итә.